作者:無名氏
標題:十二時・憶少年
內容:日將旦、陰曀潛消。天宇扇祥飈。邊陲靜謐，夜熄鳴刁。文教普旁昭。興太學、多士舒翹。奉宗祧。新廟榜宸毫。配侑享於郊。慈寧萬壽，四海仰東朝。男女正，中壺至桃夭。年屢稔，漕舟銜尾夥，高廩接楹饒。廟堂自有、擎天一柱，功比漢庭蕭。多少群工同德，俊乂旁招。吉祥諸福集，燮理四時調。三年郊見，六變奏鹹韶。望雲霄。降福與唐堯。